# **DECIZIA ETAPEI DE ÎNCADRARE**

## Nr. număr din zz.ll.aaaa

Ca urmare a solicitării de emitere a acordului de mediu adresate de **SC Rio Bucovina SRL Vatra Dornei**, cu sediul în Str. Rosu, Nr. 99, Vatra Dornei , Judetul Suceava, , înregistrată la APM Suceava cu nr. 12762/07.12.2017, în baza:

1. **Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;
2. **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,
3. **Directivei 2014/52/UE a Parlamentului Uniunii Europene şi a Consiliului din 16.04.2014** de modificare a Directivei 2011/92/UE privind evaluarea efectelor anumitor proiecte publice şi private asupra mediului

autoritatea competentă pentru protecţia mediului APM Suceava decide, ca urmare a consultărilor desfăşurate în cadrul şedinţei/şedinţelor Comisiei de Analiză Tehnică din data de 04.04.2018, că proiectul Lucrări de explorare pentru apă minerală naturală în perimetrul Dealul Ulm, județul Suceava, propus a fi amplasat în comuna Dorna Candrenilor, nu se supune evaluării impactului asupra mediului şi nu se supune evaluării adecvate.

 Justificarea prezentei decizii:

 I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

a) proiectul se încadrează în prevederile Hotărârii Guvernului nr. 445/2009, anexa nr. 2, la pct. 2, lit. iii;

In conformitate cu criteriile din anexa nr. 3 la Hotărârea Guvernului nr. 445/2009:

**1.Caracreristicile proiectului**:

a) dimensiunea şi concepţia întregului proiect: Pentru asigurarea necesarului de apă pentru îmbuteliere apă de izvor, se propune realizarea a două foraje (F3, și F3 bis, acesta din urmă fiind necesar doar în cazul în care forajul F3 nu va avea un debit de apă de min. 2l/s ),cu caracteristicile : H = 120 m; Ø = 160 mm.

Forajele F3 și F3 bis vor fi amplasate în comuna Dorna Candrenilor, în perimetrul Dealul Ulm, jud. Suceava, pe malul drept al pr. Dorna, la o distanță de cca. 500m de acesta.

Terenul în suprafață de 15094 mp este situat în intravilanul localității și este închiriat de societate în vederea executării forajelor, categoria de folosință actuală a terenului fiind fânaț+arabil. Accesul în zonă se realizează din DN17, prin drumul comunal DC Secu.

Conform planului de încadrare în zonă şi planului de situatie anexate la prezenta documentatie, cea mai apropiată zonă locuită este a proprietarului terenului, situată la cca. cca. 50 m față de forajul F3 si la cca. 51m fată de forajul F3, iar activitatea desfăsurată în cadrul investiei propuse nu va influenta negativ asezările umane.

 În prima fază, se vor executa lucrări de cartare geologică şi hidrogeologică şi apoi lucrări de foraj. Se va executa un foraj **( F3)**, cu adâncimea de 120 m, execuţia celui de-al doilea foraj **( F3 BIS)** fiind condiţionată de rezultatele care se vor obţine cu primul foraj, în sensul că, dacă vor fi obţinute rezultate pozitive cu primul foraj (obţinerea unui debit satisfăcător – mai mare de 0,2 l/s), se va renunţa la executarea celui de- al doilea foraj.

Forajele **( F3) și (F3 Bis)** vor fi săpate în sistem hidraulic cu circulaţie directa, cu sapă având diametrul de minim 311 mm, până la adâncimea de cca. 15 m, utilizându-se ca fluid de foraj noroiul pe bază de bentonită. Restul găurii de sondă, până la adâncimea finală proiectată, de 120 m, se va executa în sistem uscat, rotopercutant, cu ciocan de fund, utilizând aerul comprimat.

 Forajele **( F3 bis )** si( **F3**) sunt identice din pct de vedere constructiv și vor avea următoarele caracteristici:

- Φ 311,0 mm pe intervalul de adâncime 0,0 m ÷ 15,0 m;

- Φ 180,0 mm pe intervalul de adâncime 15,0 m ÷ 120,0 m.

Forajul va prezenta urmatoarea constructie estimata:

*-burlan protecţie* PVC Φ 200 mm cimentat in spate, pe intervalul de adâncime 0,0 – 15,0 m;

*-coloana de exploatare* plina PVC Φ 160 mm, R10 si R16, pe intervalele de adâncime 0,0 m ÷ 120,0 m, prevazuta cu filtre slituite din PVC si/sau filtre inox tip Johnson, cu fanta de 1 mm, pe intervalele indicate in urma interpretarii diagrafiei geofizice. Lungimea estimata a filtrelor este de 30 m.

*-tub decantor* PVC Φ 160, R16, pe intervalul de adâncime 115,0 m ÷ 120,0 m;

Spaţiul inelar dintre gaura forată şi coloana tubată va fi umplut după cum urmează:

*-pietriş mărgăritar* cuarțos sort **3-7 mm**, pe intervalul 120,0 ÷ 25,0 m, avand ca rol principal fixarea coloanei de exploatare;

*-compactonit* (peleţi de argilă) 10/200, pe intervalul 25,0 ÷ 22,0 m;

*-dop ciment*, pe intervalul 22,0 ÷ 0,0 m;

În condiţiile în care, în urma executării forajului geologic cu diametru mic, debitele de apă interceptate în timpul săpării vor fi < 0,2 l/s, forajul va fi considerat neproductiv, se va renunţa la operaţiunile de lărgire şi echipare şi gaura de sondă va fi abandonată prin cimentare sau argilizare.Se va executa forajul F3 Bis, la cca. 100m sud de F3.

Lucrările de foraj hidrogeologic se vor efectua cu firme specializate în execuția unor astfel de lucrări şi cu personal de specialitate. Forajele se vor executa cu o instalaţie adecvată, iar fluidul de foraj utilizat va fi de tip natural, pe bază de bentonită şi apă dulce, având densitatea de 1,05 – 1,10 kgf/dm3, pentru intervalele fără apă, şi de 1,12 – 1,15 kgf/dm3, pentru săparea rocilor considerate colectoare ,va fi preparat în habe metalice.

Zona de protectie sanitara cu regim sever si cu regim de restrictie din jurul forajelor F3 și F3 Bis este de cate 31,40mp, suprafata de teren închiriată de societate.

Având în vedere caracteristicile acviferului, grosimea nivelului impermeabil ce separă suprafața de acviferul freatic, grosimea nivelelor impermeabile ce protejează acviferele subterane de adâncime şi situarea zonei de alimentare a acviferelor, se consideră că suprafața este suficientă pentru protecția sursei de alimentare cu apă.

În *zonele de protecție sanitară cu regim sever* instituite pentru captările de ape, sunt interzise toate activitățile prevăzute pentru zona de protecție sanitară cu regim de restricţie, precum şi:

-săpături/excavaţii de orice fel, amplsarea de construcţii sau amenajări care nu sunt legate de exploatarea sursei şi a instalaţiilor, traversarea zonei de către sisteme de canalizare pentru ape uzate, creşterea animalelor şi depozitarea de gunoaie animale amplasarea de construcţii sau amenajări care nu sunt legate direct de exploatarea sursei şi a instalaţilor;

-depozitarea de materiale, cu excepţia celor strict necesare exploatării sursei şi a instalaţiilor. În aceste cazuri se vor lua măsuri pentru a preîntâmpina pătrunderea în sol a oricăror substanţe poluante;

 -traversarea zonei de către sisteme de canalizare pentru ape uzate, cu excepţia celor ce se colectează prin canalizare aferentă obiectivului protejat. În aceste cazuri de vor lua măsuri de asigurare a etanșeităţii sistemelor de canalizare.

În zona de protecţie sanitară cu regim sever se vor lua următoarele măsuri de protecţie:

-nu sunt permise nici un fel de intervenţii asupra stratului de sol activ şi depozitelor acoperitoare ale acviferului;

-terenul aferent zonei de protecţie sanitară cu regim sever va fi protejat împotriva eroziunii şi inundaţiilor, toate lucrările vechi de excavaţie deschise şi galerii, canale, puţuri, foraje, pâlnii de explozii vor fi asigurate pentru prevenirea infiltrării apelor cu potenţial poluant.

 În *zona sanitară cu regim de restricţie* sunt interzise creşterea animalelor şi depozitarea de gunoaie animale, irigarea, utilizarea de îngrăşăminte naturale şi substanţe fitofarmaceutice, amplasari de iazuri piscicole sau sere.Terenurile agricole cuprinse în zonele de protecţie sanitară cu regim sever vor putea fi exploatate numai pentru culturi de plante perene, de plante păioase şi de pomi fructiferi, în condiții care să nu provoace degradarea lucrărilor de alimentare cu apă.

Perimetru de protecție hidrogeologică a forajului F3 și F3 Bis delimitează o suprafaţă de 70,0 ha şi cuprinde în limitele sale arealul de alimentare şi cel de descărcare în subteran al apelor exploatate prin sursa de alimentare cu apă. Acest perimetru a fost delimitat pentru evitarea poluării apelor subterane cu substanțe poluante greu degradabile sau nedegradabile. De asemenea, vor fi luate în considerare posibilele efecte ale lucrărilor existente asupra captării apei subterane, impunându-se toate măsurile de precauție necesare pentru prevenirea poluării acesteia cu substanțe greu degradabile sau nedegradabile, inclusiv modificarea semnificativă a regimului de regenerare a resursei de apă exploatată (până în prezent nu au fost depistate astfel de lucrări). Surse de poluare ale apei subterane în perimetru nu există actualmente, deoarece nu se desfășoară activități antropice care le-ar produce și nu se cunosc la data întocmirii prezentei documentații surse de origine naturală privind poluare a apelor freatice și de suprafață. Stabilirea perimetrului de protecţie hidrogeologică a avut în vedere aria de regenerare a resursei de apă exploatată, suprafaţa delimitată asigurând protecţia faţă de substanţele poluante greu degradabile sau nedegradabile, astfel că suprafaţa conturată asigură păstrarea regimului de alimentare al acviferului cât mai apropiat de cel natural.

b). Cumularea cu alte proiecte existente și/sau aprobate: nu este cazul.

c). Utilizarea resurselor naturale, în special a solului, a terenurilor, a apei și a biodiversității:

Fluidul de foraj, pe bază de argilă – bentonită, şi pietrişul mărgăritar vor fi asigurate de executantul forajelor, din comerţ. Implementarea proiectului nu necesită preluare de apă din cursurile de apă din zonă, pe durata execuției lucrărilor. In execuția forajelor se va folosit metoda circulaţiei directe, cu fluid de foraj pe bază de bentonită. Pentru consum potabil se va utiliza apă îmbuteliată. Resursele energetice necesare realizării investiției sunt reprezentate de combustibili (motorină) pentru alimentarea utilajelor. Alimentarea cu carburanți a mijloacelor auto se va desfășura în cadrul organizării de șantier, luându-se toate măsurile de protecție pentru a nu polua solul cu produse petroliere.

d).Productia de deseuri: În realizarea proiectului vor fi generate cantități relativ mici de deșeuri, în special în timpul amenajării platformei necesare forajului, lucrărilor de montare a instalației de foraj şi a utilajelor / echipamentelor auxiliare şi săpării.

-Sol vegetal şi pământ de excavație excedentar – cca.10mc: acestea vor fi depozitate în grămezi separate, cât mai aproape de locul de origine, sau în zona de depozitare din cadrul careului de foraj şi vor fi reutilizate la terminarea lucrărilor

-Deșeuri de ambalaje rezultate din folosirea diferitelor materiale(ambalaje -saci de hârtie) de la ciment şi materiale auxiliare, circa 5 kg-vor fi colectate separat în container metalic, în vederea preluării acestora de către operatori autorizați.

-Deșeuri menajere și asimilabil menajere-cca. 1,5 kg/zi: vor fi colectate în containere metalice, preluate de operatori autorizați.

-Detritus – cca. 10 mc, va fi depozitat temporar în haba existentă și apoi va fi transportat la un depozit autorizat.

Toate deșeurile vor fi colectate separat și depozitate corespunzător pentru a se asigura izolarea acestora în condiții de siguranță.

e)Poluarea și alte efecte nocive:În perioada lucrărilor de execuție zgomotul va fi generat de utilajele și mijloacele de transport, nefiind afectate zonele locuite. Cea mai apropiată așezare umană se află la o distanță de cca. 50 m fata de forajul F3 si la cca. 51 m de forajul F3 Bis, iar activitatea desfășurată în cadrul perimetrului nu va influența negativ așezările umane. Prin destinația lor, lucrările ce se vor efectua pentru realizarea investiției nu afectează solul din punct de vedere al poluării sau al modificării structurii acestuia.

f)Riscurile de accidente majore și/sau dezastre relevante pentru proiectul în cauză, inclusiv cele cauzate de schimbările climatice, conform cunoștințelor științifice:Pentru realizarea investiției nu se vor introduce substanțe poluante în sol şi nu se va modifica structura sau tipul solului. Analizând sursele de poluare a apelor şi modul de evacuare a acestora, la realizarea investiției nu vor exista pericole majore de poluare a factorului de mediu apă, iar efectul cumulat al activitatii care se desfasoara in perimetru și al celei propuse asupra factorului de mediu apă poate fi considerat nesemnificativ. Datorita numarului relativ mic de utilaje si mijloace auto din dotare, precum si a functionarii discontinue, acestea nu sunt considerate ca surse de poluare a factorului de mediu aer.Prin funcționarea ei, investiția propusă, nu este generatoare de poluanți asupra factorului de mediu aer.

g)Riscurile pentru sănătatea umană: Conform planului de încadrare în zonă şi planului de situație anexate la prezenta documentație, cea mai apropiată zonă locuită față de forajul F3 se află la cca. 50 m, iar față de forajul F3 Bis este de 51m, iar activitatea desfășurată în cadrul investiției propuse nu va influența negativ așezările umane.

 Prin respectarea măsurilor impuse a se lua, cu privire la poluarea factorilor de mediu aer, apă şi sol se reduc substanţial riscurile de poluare a așezărilor umane

**2. Localizarea proiectului:**

a) utilizarea actuală și aprobată a terenurilor: conform certificatului de urbanism nr. 89/13.11.2017 eliberat de Primăria comunei Dorna Candrenilor terenul se află în intravilanul comunei, în perimetrul Dealul Ulm, pe malul drept al pr. Dorna, la o distanță de cca. 500m de acesta, categoria de folosiința actuală a terenului fiind fânaț si arabil.

b) bogăţia, disponibilitatea, calitatea şi capacitatea de regenerare relative ale resurselor naturale( inclusiv solul, terenurile, apa şi biodiversitatea) din zonă şi din subteranul acesteia:

nici unul din criteriile enumerate nu vor fi afectate de implementarea proiectului propus.

c)Capacitatea de absorbţie a mediului naturali,acordându-se o atenţie specială următoarelor zone:

i) zonele umede, zone riverane, guri ale râurilor –nu este cazul;

ii) zonele costiere și mediul marin – nu este cazul;

iii) zonele montane şi forestiere – nu este cazul;

iv) rezervaţiile și parcurile naturale – nu este cazul;

v)zone clasificate sau protejate de dreptul naţional; zone NATURA 2000 desemnate în conformitate cu Directiva 92/43/CEE şi Directiva 2009/147/CE: nu este cazul.

vi) zonele în care au existat deja cazuri de nerespectare a standardelor de calitate a mediului prevăzute de legislaţia în vigoare şi relevante pentru proiect sau în care se consideră că există astfel de cazuri – nu este cazul;

vii) zonele cu o densitate mare a populaţiei – lucrările propuse se află în intravilanul comunei Dorna Candrenilor, cea mai apropiată locuință fiind la cca. 50m de forajul F3. ;

 viii) peisaje şi situri importante din punct de vedere istoric, cultural sau arheologic – nu este cazul;

**3.Caracteristicile impactului potenţial**

*a).* Importanţa şi extinderea spaţială a impactului (zona geografică şi dimensiunea populaţiei care poate fi afectată)– lucrările nu vor avea un impact negativ asupra factorilor de mediu şi nu vor crea un disconfort pentru populaţie pe perioada execuţiei lucrărilor;

b). Natura impactului – va fi cauzat de lucrările de terasamente şi construcţii, cu un impact redus asupra mediului,

*c).*  Natura transfrontieră a impactului*-*  lucrările propuse nu au efecte transfrontieră;

*d).* Intensitatea şi complexitatea impactului - impactul va fi redus, atât pe perioada execuţiei proiectului, cât şi în perioada de funcţionare.

*e).* Probabilitatea impactului – impact redus, pe perioada de execuţie şi în perioada de funcţionare a obiectivului;

*f).* Debutul, durata, frecvenţa şi reversibilitatea preconizate ale impactului – impact redus, pe perioada de execuţie şi în perioada de funcţionare a obiectivului, cu reversibilitate certă;

g).Cumularea impactului cu impactul altor proiecte existente şi/sau aprobate- în zona respectivă nu sunt în aprobare sau aplicare alte proiecte cu impact semnificativ care să cumuleze impactul cu cel produs de proiectul propus;

h). Posibilitatea de reducere efectivă a impactului- prin utilizarea de tehnologii curate, cu impact cât mai redus asupra factorilor de mediu şi asupra populaţiei;

 **II.** Motivele care au stat la baza luării deciziei etapei de încadrare în procedura de evaluare adecvată sunt următoarele:nu este cazul.

**Condiţiile de realizare a proiectului:**

a)Investiţia se va realiza cu respectarea documentaţiei tehnice depuse precum şi a normativelor şi prescripţiilor tehnice specifice, a legislaţiei de mediu în vigoare şi a avizelor menţionate în Certificatul de Urbanism nr. 89/13.11.2017 eliberat de Primaria comunei Dorna Candrenilor.

b)Conform art. 22, alin. 1 din HG nr. 445/2009, în situaţia în care, după emiterea acordului de mediu şi înaintea obţinerii aprobării de dezvoltare, proiectul a suferit modificări, titularul proiectului este obligat să notifice în scris autoritatea pentru protecţia mediului emitenţă asupra acestor modificări;

c)Se vor respecta cu stricteţe limitele şi suprafeţele destinate organizării de şantier, a modului de depozitare a materialelor de construcţie şi a rutelor alese pentru transport;

d)Se vor lua măsuri tehnice şi organizatorice pe toată perioada de desfăşurare a lucrărilor pentru a nu afecta factorii de mediu, sănătatea şi confortul populaţiei din zona respectivă;

e)Întreţinerea şi reparaţia utilajelor şi mijloacelor de transport folosite la lucrări se va face în unităţi specializate;

f)Se vor amenaja locuri de stocare, în condiţii de siguranţă pentru mediu şi sănătatea umană, a deşeurilor ce vor rezulta din executarea lucrărilor de construcţii-montaj şi se va asigura gestionarea corespunzătoare a acestora, în conformitate cu prevederile Legii 211/2011 privind regimul deşeurilor. Deşeurile reciclabile, colectate pe categorii conform prevederilor legale, se vor valorifica către firme specializate. Deşeurile menajere se vor colecta şi preda către operatorii locali de salubritate autorizaţi.

g)La finalizarea lucrărilor se vor îndepărta resturile de materiale şi se va reface cadrul natural afectat de execuţia lucrărilor; toate suprafeţele de teren afectate vor fi refăcute şi redate la folosinţa iniţială.

h)se vor respecta prevederile Hotararii nr. 930/11.08.2005 pentru aprobarea Normelor speciale privind caracterul si marimea zonelor de protectie sanitara si hidrogeologica

i)La finalizarea investiţiei titularul are obligaţia de a solicita revizuirea autorizaţiei de mediu.

 Prezenta decizie este valabilă pe toată perioada punerii în aplicare a proiectului.

 Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

DIRECTOR EXECUTIV

 Gheorghe ALDEA

 Şef serviciu Avize, Acorduri, Autorizații

 Ing. Constantin Burciu

 Întocmit, Ing. Angela Ignatescu